ก.พาณิชย์ ดันตลาดประชารัฐต้องชมให้เป็นตัวกระตุ้นเศรษฐกิจชุมชนเศรษฐกิจท้องถิ่น พร้อมจัดงานตลาดประชารัฐต้องชม EXPO 2019 ณ ใจกลางกรุง ดึงดูดนักท่องเที่ยว 9-13 ม.ค.นี้
กระทรวงพาณิชย์ ดันตลาดประชารัฐต้องชมให้เป็นตัวกระตุ้นเศรษฐกิจชุมชนเศรษฐกิจท้องถิ่น พร้อมจัดงานตลาดประชารัฐต้องชม EXPO 2019 ณ ใจกลางกรุง ดึงดูดนักท่องเที่ยว 9-13 มกราคมนี้ ที่ลานหน้าศูนย์การค้าเซ็นทรัลเวิล์ด        นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ กล่าวในโอกาสเป็นประธานเปิดงาน "ตลาดประชารัฐต้องชม EXPO 2019" ณ ลานหน้าศูนย์การค้าเซ็นทรัลเวิล์ด ว่า ตลาดประชารัฐต้องชม เป็นไปตามนโยบายการส่งเสริมด้านการตลาดภายในประเทศ เพื่อผลักดันการขับเคลื่อนเศรษฐกิจผ่านการสร้างความเข้มแข็งจากเศรษฐกิจภายในประเทศ และนโยบายเศรษฐกิจชุมชนหรือเศรษฐกิจท้องถิ่น สอดคล้องกับหลักเศรษฐกิจพอเพียง มุ่งยกระดับรายได้ให้แก่ผู้มีรายได้น้อยและระดับชุมชนเพื่อเป็นพลังในการเร่งรัดการกระตุ้นระบบเศรษฐกิจของประเทศให้เติบโต ทั้งนี้กรมการค้าภายในกระทรวงพาณิชย์ยังดำเนินการส่งเสริมและพัฒนาตลาดชุมชนภายใต้ชื่อตลาดประชารัฐต้องชม เพื่อส่งเสริมความเป็นเอกลักษณ์พาณิชย์มีราคาเป็นธรรม เที่ยงตรง เชื่อมโยงการท่องเที่ยว ช่วยให้เกิดการกระตุ้นเศรษฐกิจโดยเฉพาะเศรษฐกิจท้องถิ่นได้เป็นอย่างดีโดยปัจจุบันเปิดตลาดประชารัฐต้องชมไปแล้ว 216 แห่งทั่วประเทศและมีแผงค้าสินค้ามากกว่า 28,000 แผงค้า         ในส่วนของการจัดงานตลาดประชารัฐต้องชม EXPO 2019 ณ ลานหน้าศูนย์การค้าเซ็นทรัลเวิล์ด กรุงเทพฯ มีร้านค้าจากตลาดประชารัฐต้องชมมาร่วมออกบูธกว่า 60 บูธจากหลายภูมิภาค ประชาชนที่สนใจสามารถมาเที่ยวชมและอุดหนุนสินค้าของชุมชนภายในงานได้ตั้งแต่วันนี้ไปจนถึง วันที่ 13 มกราคม 2562